ครม.ยืดอายุมาตรการท่องเที่ยวอีก 1 ปี
ครม.มีมติต่ออายุ 5 มาตรการกระตุ้นการท่องเที่ยวต่ออีก 1 ปี โดยจะหมดอายุในวันที่ 31 มี.ค. 54
2 มี.ค. 2553

ครม.มีมติต่ออายุ 5 มาตรการกระตุ้นการท่องเที่ยวต่ออีก 1 ปี โดยจะหมดอายุในวันที่ 31 มี.ค. 54
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติยืดมาตรการกระตุ้นการท่องเที่ยวต่อไปอีก 1 ปี สิ้นสุด 31 มี.ค. 54 ตั้งเป้าหมายเพิ่มจำนวนนักท่องเที่ยวเป็น 15.3-15.5 ล้านคน เพิ่มจากปี 2552 ที่มีจำนวนนักท่องเที่ยว 14.4 ล้านคน
สาระสำคัญมี 5 มาตรการได้แก่ 1. การยกเว้นค่าธรรมเนียมวีซ่า สำหรับนักท่องเที่ยวต่างชาติเป็นการชั่วคราว 2. ให้ส่วนราชการพิจารณาปรับแผนการฝึกอบรมจัดประชุมสัมมนาและดูงานในประเทศให้มากขึ้น แทนการฝึกอบรมจัดประชุมสัมมนาและดูงานในต่างประเทศ เพื่อกระตุ้นให้เกิดการใช้จ่ายภายในประเทศ และให้ส่วนราชการปรับงบดูงานในประเทศเพิ่มขึ้น
3. ยังมีการลดหย่อนค่าประกันใช้ไฟฟ้าสำหรับผู้ประกอบธุรกิจโรงแรม 4. การลดหย่อนค่าธรรมเนียมการขึ้นลงของอากาศยานและที่เก็บอากาศยาน (Landing &amp; Parking Fee) , และการประกันภัยคุ้มครองชาวต่างชาติที่เดินทางเข้ามาในประเทศไทย กรณีเกิดจลาจล คนละไม่เกิน 1 หมื่นเหรียญสหรัฐ ภายในวงเงินงบประมาณ 518 ล้านบาท โดยต้องทำข้อตกลงในรายละเอียดกับสำนักงบประมาณ 
และ 5. ให้ผู้ประกอบการสามารถนำค่าใช้จ่ายจากการจัดประชุมสัมมนาอบรมและการจัดการท่องเที่ยวในประเทศเป็นรางวัลแก่พนักงาน มาหักเป็นค่าใช้จ่ายได้ร้อยละ 100 ของที่จ่ายจริง